钦定古今图书集成/明伦汇编/官常典/第674卷 > 鲍勋
## 钦定古今图书集成/明伦汇编/官常典/第674卷 > 鲍勋

按《魏志》本传，“勋字叔业，泰山平阳人也，汉司隶校尉
鲍宣九世孙。宣后嗣有从上党徙泰山者，遂家焉。勋
父信，灵帝时为骑都尉，大将军何进遣东募兵，后为
济北相，协规太祖，身以遇害。”语在《董卓传》。《武帝纪》。“建
安十七年，太祖追录信功，表封勋兄卲新都亭侯，辟
勋丞相掾。二十二年，立太子，以勋为中庶子，徙黄门”
侍郎，出为魏郡西部都尉。太子郭夫人弟，为曲周县
吏，断盗官布，法应弃市。太祖时在谯，太子留邺，数手
书为之请罪。勋不敢擅纵，具列上。勋前在东宫，守正
不挠，太子固不能悦。及重此事，恚望滋甚。会郡界休
兵，有失期者，密敕中尉奏免勋官。久之，拜侍御史。延
康元年，太祖崩，太子即王位，勋以驸马都尉兼侍中。
文帝受禅，勋每陈今之所急，唯在军农，宽惠百姓，台
榭苑囿，宜以为后。文帝将出游猎，勋停车上疏曰：“臣
闻五帝三王，靡不明本立教，以孝治天下。陛下仁圣
恻隐，有同古烈，臣冀当继踪前代，令万世可则也。如
何在谅暗之中，修驰骋之事乎？臣冒死以闻，唯陛下
察焉。”帝手毁其表而竟行猎，中道顿息，问侍臣曰：“猎
之为乐，何如八音也？”侍中刘晔对曰：“猎胜于乐。”勋抗
辞曰：“夫乐，上通神明，下和人理，隆治致化，万邦咸乂。
故移风易俗，莫善于乐，况猎暴华盖于原野，伤生育
之至理，栉风沐雨，不以时隙哉！昔鲁隐观鱼于棠，《春
秋》讥之，虽陛下以为务，愚臣所不愿也。”因奏：“刘晔佞
谀不忠，阿顺陛下过戏之言。昔梁丘据取媚于遄台，
晔之谓也。请有司议罪，以清皇朝。”帝怒，作色罢还，即
出勋为右中郎将。黄初四年，尚书令陈群、仆射司马
宣王并举勋为宫正，宫正即御史中丞也。帝不得已
而用之。百寮严惮，罔不肃然。六年秋，帝欲征吴，群臣
大议。勋面谏曰：“王师屡征而未有所克者，盖以吴、蜀
唇齿相依，凭阻山水，有难拔之势故也。往年龙舟飘
荡，隔在南岸，圣躬蹈危，臣下破胆，此时宗庙几至倾
覆，为百世之戒。今又劳兵袭远，日费千金，中国虚耗，
令黠寇玩威，臣窃以为不可。”帝益忿之，左迁勋为治
书执法。帝从寿春还，屯陈留郡界，太守孙邕见出过
勋。时营垒未成，但立标埒，邕邪行不从正道。军营令
史刘曜欲推之，勋以堑垒未成，解止不举。大军还洛
阳。曜有罪，勋奏绌遣，而曜密表勋私解邕事。诏曰：“勋
指鹿作马，收付廷尉。”《廷尉法》议：正刑五岁，三官駮依
律罚金二斤。帝大怒曰：“勋无活分，而汝等敢纵之！收
三官已下付刺奸，当令十鼠同穴！”太尉锺繇、司徒华
歆、镇军大将军陈群、侍中辛毗、尚书卫臻、守廷尉高
柔等，并表“勋父信有功于太祖，求请勋罪。”帝不许，遂
诛勋。勋内行既修，廉而能施，死之日，家无馀财。后二
旬，文帝亦崩，莫不为勋叹恨。